शादी-ब्याह के मामले में 10 साल ज़्यादा नहीं माने जाते। बड़े-बुज़ुर्गों से ये भी सुना है कि मर्द-औरत में 10 साल का फ़र्क़ ठीक है। ठीक इस लिहाज़ से मानते हैं कि आदमी कमाएगा अच्छा और लड़की जितनी कमसिन और अनाड़ी, जितनी अनुभवहीन, जितनी परतंत्र हो, उतनी आसानी से पति और उसके परिवार के क़ाबू में रहेगी। यही 10-12 साल का फ़र्क़ भयानक लगने लगता है जब आदमी की उम्र कम हो। पत्नी या प्रेमिका अनुभवी हो, अपना अच्छा-बुरा समझती हो, ख़ुद पैसे कमाती हो, उसे आदमी के पैसों और उसकी दुनियादारी की ज़रुरत न हो, ये किसी को मंज़ूर नहीं।